CELEX: 32021D1274
Language: ro
Date: 2021-07-27 00:00:00
Title: Decizia (UE) 2021/1274 a Băncii Centrale Europene din 27 iulie 2021 privind subdelegarea competențelor de a lua anumite decizii referitoare la acreditarea unui producător și a anumitor competențe în ceea ce privește procedurile de acreditare pentru producătorii acreditați și de abrogare a Deciziei (UE) 2016/1975 (BCE/2021/32)

2.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 278/1
               
            
         DECIZIA (UE) 2021/1274 A BĂNCII CENTRALE EUROPENE
         din 27 iulie 2021
         privind subdelegarea competențelor de a lua anumite decizii referitoare la acreditarea unui producător și a anumitor competențe în ceea ce privește procedurile de acreditare pentru producătorii acreditați și de abrogare a Deciziei (UE) 2016/1975 (BCE/2021/32)
         COMITETUL EXECUTIV AL BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 128 alineatul (1),
         având în vedere Statutul Sistemului European al Băncilor Centrale și al Băncii Centrale Europene, în special articolul 16,
         având în vedere Decizia (UE) 2020/637 a Băncii Centrale Europene din 27 aprilie 20 privind procedurile de acreditare pentru producătorii elementelor de securitate specifice euro și ai elementelor specifice euro (BCE/2020/24) (1), în special articolul 3 alineatele (2) și (3),
         întrucât:
         
                     (1)
                  
                  
                     Potrivit articolului 20 alineatul (1) din Decizia (UE) 2020/637 (BCE/2020/24), Comitetul executiv are competența de a lua toate deciziile privind acreditarea unui producător în temeiul articolului 6 alineatele (1), (3) și (7), al articolelor 7 și 10, al articolului 14 alineatele (1) și (4), precum și al articolelor 16-19 din acea decizie. Articolul 20 alineatul (2) din Decizia (UE) 2020/637 (BCE/2020/24) permite Comitetului executiv să subdelege unuia dintre membrii săi competența de a lua anumite decizii privind acreditarea unui producător. În plus, potrivit articolului 20 alineatul (3) din Decizia (UE) 2020/637 (BCE/2020/24), Comitetul executiv poate subdelega anumite competențe decizionale nivelului operațional al Băncii Centrale Europene (BCE).
                  
               
                     (2)
                  
                  
                     Pentru a simplifica și mai mult procedurile de acreditare, competența de a lua toate deciziile referitoare la acreditarea unui producător în temeiul articolului 6 alineatele (1) (3) și (7) și al articolului 7 din Decizia (UE) 2020/637 (BCE/2020/24) ar trebui subdelegată membrului Comitetului executiv în competența căruia se află Direcția bancnote. În plus, procedurile legate de activitățile producătorilor acreditați, pentru care este necesar acordul prealabil scris al BCE în temeiul articolului 10 alineatul (1) din Decizia (UE) 2020/637 (BCE/2020/24), ar trebui simplificate prin subdelegarea competenței de a acorda un astfel de acord prealabil scris nivelului operațional al Direcției bancnote.
                  
               
                     (3)
                  
                  
                     Cazurile majore de neconformitate identificate în timpul inspecțiilor care îi vizează pe producătorii acreditați pot necesita oprirea cu efect imediat a activității relevante privind elementele de securitate specifice euro. Pentru a facilita o reacție rapidă din partea BCE, deciziile privind astfel de opriri ale activității ar trebui subdelegate nivelului operațional al Direcției bancnote.
                  
               
                     (4)
                  
                  
                     Decizia (UE) 2016/1975 a Băncii Centrale Europene (BCE/2016/39) (2) se referă la competențele Comitetului executiv în temeiul articolului 3 alineatul (2) din Decizia BCE/2013/54 a Băncii Centrale Europene (3). Decizia BCE/2013/54 a fost abrogată prin Decizia (UE) 2020/637 (BCE/2020/24). Pentru claritate, Decizia (UE) 2016/1975 (BCE/2016/39) ar trebui de asemenea abrogată.
                  
               
                     (5)
                  
                  
                     Pentru salvgardarea responsabilității colective a Comitetului executiv, orice decizie luată fie de membrul Comitetului executiv căruia îi sunt subdelegate aceste competențe, fie la nivelul operațional al Direcției bancnote în conformitate cu subdelegarea competențelor ar trebui să fie raportată anual Comitetului executiv,
                  
               ADOPTĂ PREZENTA DECIZIE:
         
            Articolul 1
            Subdelegarea de competențe cu privire la acreditarea producătorilorși acordarea acordului prealabil scris al BCE
            
               (1)   Comitetul executiv subdeleagă membrului Comitetului executiv în competența căruia se află Direcția bancnote competența de a lua toate deciziile referitoare la acreditarea unui producător în temeiul articolului 6 alineatele (1), (3) și (7) și al articolului 7 din Decizia (UE) 2020/637 (BCE/2020/24).
            
            
               (2)   Comitetul executiv subdeleagă directorului Direcției bancnote și șefului Serviciului gestionarea numerarului din cadrul Direcției bancnote competența de a acorda acordul prealabil scris al BCE, în conformitate cu articolul 10 alineatul (1) din Decizia (UE) 2020/637 (BCE/2020/24), în cazurile în care un producător acreditat a respectat toate cerințele pentru acreditare relevante în temeiul articolelor 3 și 4 din acea decizie și toate obligațiile relevante ce îi revin în temeiul articolului 9 din aceeași decizie.
            
         
         
            Articolul 2
            Subdelegarea competenței de a lua decizii referitoare la oprirea imediată a activității privind elementele de securitate specifice euro
            Comitetul executiv subdeleagă competența de a lua decizia de a solicita unui producător acreditat să oprească cu efect imediat activitatea relevantă privind elementele de securitate specifice euro, în conformitate cu articolul 14 alineatul (1) din Decizia (UE) 2020/637 (BCE/2020/24), unui număr de doi membri ai personalului Direcției bancnote, autorizați să efectueze inspecții în conformitate cu articolul 11 din acea decizie.
         
         
            Articolul 3
            Obligația de raportare
            
               (1)   Membrul Comitetului executiv în competența căruia se află Direcția bancnote prezintă Comitetului executiv un raport anual cu privire la deciziile luate în temeiul articolului 1 alineatul (1) pe parcursul anului calendaristic precedent, cu excepția cazului în care nu s-au luat astfel de decizii.
            
            
               (2)   Direcția bancnote prezintă Comitetului executiv un raport anual cu privire la deciziile luate în temeiul articolului 1 alineatul (2) și și al articolului 2 pe parcursul anului calendaristic precedent, cu excepția cazului în care nu s-au luat astfel de decizii.
            
         
         
            Articolul 4
            Abrogare
            Decizia (UE) 2016/1975 (BCE/2016/39) se abrogă.
         
         
            Articolul 5
            Producerea de efecte
            Prezenta decizie produce efecte de la data notificării sale către destinatari.
         
         
            Articolul 6
            Destinatari
            Prezenta decizie se adresează producătorilor și producătorilor acreditați de elemente de securitate specifice euro și de elemente specifice euro.
         
         
            Adoptată la Frankfurt pe Main, 27 iulie 2021.
            
               
                  Președintele BCE
               
               Christine LAGARDE
            
         
         
            (1)  JO L 149, 12.5.2020, p. 12.
         
            (2)  Decizia (UE) 2016/1975 a Băncii Centrale Europene din 8 noiembrie 2016 privind subdelegarea competențelor de acordare a unei acreditări provizorii (BCE/2016/39) (JO L 304, 11.11.2016, p. 9).
         
            (3)  Decizia BCE/2013/54 a Băncii Centrale Europene din 20 decembrie 2013 privind procedurile de acreditare pentru producătorii elementelor de securitate specifice euro și ai elementelor specifice euro și de modificarea Deciziei BCE/2008/3 (JO L 57, 27.2.2014, p. 29).